作者:劉克莊
標題:轉調二郎神・二郎神
內容:抽還手版，受用處、十分輕省。便衣翦家機，飯炊躬稼，且免支移系省。帝憫龍鍾蠲朝謁，予長假、毋煩申省。笑木石虛齋，暮年忺做，端明提省。閒冷。橐金散盡，書筒來省。有小小樓兒，看山待月，絕勝崔公望省。兩鶴隨軒，一奴負鍤，此外諸餘從省。把一身本末，綠章奏過，泰玄都省。